Ændret forslag til EUROPA-PARLAMENTETS OG RÅDETS DIREKTIV om strafferetlig beskyttelse af Fællesskabets finansielle interesser (forelagt af Kommissionen i henhold til EF-traktatens artikel 250, stk.2)

2001/0115 (COD)

Ændret forslag til EUROPA-PARLAMENTETS OG RÅDETS DIREKTIV om strafferetlig beskyttelse af Fællesskabets finansielle interesser

1. Sagens baggrund

Forelæggelse af forslaget for Rådet og Europa-Parlamentet [KOM(2001)272 endelig - 2001/0115/COD] [1] i overensstemmelse med EF-traktatens artikel 280, stk. 4, // 30. maj 2001

[1] EFT C 240 E af 28.8.2001, s. 125.

Udtalelse fra Revisionsretten [2] // 8. november 2001

[2] EFT C 14 af 17.1.2002, s. 1.

Udtalelse fra Europa-Parlamentet - førstebehandling [3] // 29. november 2001

[3] EFT C 153 E af 27.6.2002.

2. Formålet med Kommissionens forslag

I medfør af EF-traktatens artikel 280 har Fællesskabet kompetence til at træffe foranstaltninger, der kan yde en effektiv og ensartet beskyttelse af Fællesskabets finansielle interesser i alle medlemsstaterne. Da svig og international økonomisk kriminalitet medfører alvorlige skader, bør de eksisterende retlige rammer styrkes, navnlig da medlemsstaterne er forsinkede hvad angår ratificeringen af de instrumenter, der blev vedtaget inden for rammerne af afsnit VI i traktaten om Den Europæiske Union. Konventionen fra 1995 og protokollerne fra 1996 om beskyttelse af De Europæiske Fællesskabers finansielle interesser er nu blevet ratificeret og vil snart træde i kraft, men protokollen fra 1997 er stadig ikke blevet ratificeret af alle medlemsstater. Kommissionens forslag, der indeholder alle de bestemmelser i disse instrumenter, der vedrører strafbare forhold, ansvar, sanktioner og samarbejde med Kommissionen, giver bl.a. mulighed for at anvende de kontrolmekanismer, der er foreskrevet i traktaten for at sikre, at fællesskabsretten gennemføres og anvendes korrekt af medlemsstaterne.

3. Kommissionens udtalelse om Europa-Parlamentets ændringsforslag

Ud af de 20 ændringsforslag, som Europa-Parlamentet vedtog ved førstebehandlingen (ud af de 31 foreslåede), kan Kommissionen godkende fire i deres helhed og et delvist. Den fremgangsmåde, som Kommissionen følger hvad angår forslagets form og retsgrundlag giver ikke mulighed for at godkende andre af Europa-Parlamentets ændringsforslag, hvis politiske og retlige relevans må behandles i en anden sammenhæng.

3.1. Ændringsforslag godkendt af Kommissionen

Hvad angår betragtningerne i direktivforslaget kan Kommissionen godkende ændringsforslag 2, der fastslår formålet med den nye artikel 280, stk. 4, i EF-traktaten, samt ændringsforslag 11, der understreger, at retsakten skal indgå som en integrerende del af fællesskabsretten og bør indarbejdes i kandidatlandenes lovgivning.

Det samme gælder ændringsforslag 7, forudsat at det ikke erstatter den betragtning, Kommissionen har foreslået, men at det indføjer en ny betragtning om eventuelle "senere institutionelle udviklinger som f.eks. oprettelsen af en europæisk anklagemyndighed for beskyttelse af Fællesskabets finansielle interesser gennem revision af EF-traktatens artikel 280". Kommissionen havde faktisk allerede fremsat et forslag i den henseende på regeringskonferencen i Nice, og forslaget om at oprette en sådan europæisk anklagemyndighed er i øjeblikket lagt ud til en bred høring i forbindelse med den grønbog, som Kommissionen fremlagde i december 2001.

I overensstemmelse med Kommissionens afvisning af ændringsforslag 1 skal det præciseres, at Kommissionen kun godkender ændringsforslag 7 og 11, for så vidt som ordet "forordning" erstattes af "direktiv".

Kommissionen godkender ligeledes ændringsforslag 27, der præciserer, at der bør kunne idømmes frihedsstraf i det mindste i grove tilfælde af svig, som kan medføre udlevering. Dette ændringsforslag er i overensstemmelse med konventionen om beskyttelse af Fællesskabets finansielle interesser og med artikel 280, stk. 4, i EF-traktaten.

3.2. Ændringsforslag, som er delvist godkendt af Kommissionen

Hvad angår ændringsforslag 3 kan Kommissionen godkende første punktum i den nye betragtning, hvor det understreges, at Fællesskabets finansielle interesser udgør væsentlige interesser for Fællesskabet. Det andet punktum kan derimod ikke godkendes, da beskyttelsen af disse finansielle interesser ikke udelukkende henhører under fællesskabsretten.

3.3 Ændringsforslag, som Kommissionen ikke kan godkende

Ændringsforslag 1, 4, 28, 29 og 30 er ikke forenelige med andet punktum af EF-traktatens artikel 280, stk. 4, ifølge hvilken foranstaltninger, der træffes på basis af denne artikel ikke berører "anvendelsen af medlemsstaternes strafferet eller retsplejeregler".

Ændringsforslag 12 giver en definition af "national tjenestemand", der ikke kun er overflødig men også gør definitionen mere restriktiv end i det oprindelige forslag, og det kan derfor ikke godkendes.

Ændringsforslag 13, 15 og 19 om definition af svig kan ikke godkendes, bl.a. fordi de udvider definitionen af svig til også at omfatte forberedende aktiviteter, der allerede i tilstrækkelig grad er omfattet af artikel 7, stk. 2, i direktivforslaget.

Ændringsforslag 14, 16 og 17 om nye strafbare forhold kan ikke godkendes, da de ikke svarer overens med idéen bag og formålet med dette direktivforslag.

Kommissionen kan heller ikke godkende ændringsforslag 5, 6 og 31 om status for Det Europæiske Kontor for Bekæmpelse af Svig (OLAF) alene af den grund, at de ikke har nogen direkte forbindelse til formålet med dette direktivforslag.

3.4. Konklusion

I medfør af EF-traktatens artikel 250, stk. 2, ændrer Kommissionen forslaget som anført ovenfor.